정조 24년
持平趙恒鎭疏曰伏以臣於前冬猥忝院職冒肅恩命陪參享班宿疾風眩忽發於駿奔之庭曳出外次昏倒不省落後於回鑾之時堂箚請譴出於規箴罪大虧闕罰止薄罷仲春慶禮載擧於中外顒望之餘跛躄鼓舞先睹爲快臣於是時又叨宿趼舞蹈爲急廉防難恤遂從三司之後粗效萬年之祝雖緣事會有乖自靖至今追思惶恧靡措乃者持憲恩除忽下意外區區感惶宜卽叩謝況於近日飭敎截嚴三四臺臣或以有除而不肅或以茶時之替行方在犴狴之中在臣目下道理尤當竭蹶無犯稽慢而不但痰眩之症至今爲崇耐彈抗顔有關大防在庶官猶當引義名以法從豈容放倒聞命多日一味縮伏敢曰情病之難强自知義分之多壞玆敢冒控文字略暴衷懇伏乞聖慈俯賜鑑諒亟許鐫免因治臣瀆擾之罪以嚴公憲以安微分千萬幸甚因竊伏念如臣庸陋濫廁法從以歲則爲十九載告身則亦十數通顧未曾論一事出一言以效一日之責徒辱誤恩有玷淸班況臣受恩於聖朝者與天無極豈無願忠之心自取含糊之譏每入臺地不覺騂顔今於自引之章何敢以職自居而憂愛之悃願一自效陳腐之言何足仰裨於休我春宮邸下睿齡已踰十歲吉日竝行二禮惟其縟儀之遲遲益切群情之欣欣端穆睿儀仰瞻於行禮之時仁孝令聞爭傳於受冊之日億萬年太平之基其自今休臣雖愚昧愛戴之忱彝性所得進陳之忠益聖是祝蓋今日者一人元良萬方惟貞之初而書所云命休命吉之罔不在初者也於其初也先之以祈頌繼之以輔導者乃其時也從古輔導之法文王世子篇賈誼所引保傅傳已盡之矣朱夫子輔翼太子之要言旨論載在方冊後之人欲忠於儲君者捨是而更無別法此如誠意正心之爲陳言而其實則陳言之玩繹而方可爲新奇矣惟我春邸岐嶷天挺睿智日就粵自沖幼之初寮屬之與選者退自講席無不曰眞聖人也及夫加周冕之服陞漢儲之位穆穆肅肅展也天成律度規矩之如大禹也金玉追琢之如文王也此由於睿質生知不勉而中而我殿下身敎之道蒙養之功早爲之本而諸寮屬左右輔翼之功抑不能無助也於乎我殿下一動一言一政一令動爲世子法深宮邃殿晨昏定省之際聖上之授訓貳君之受敎臣不敢得知而就以定冊日施措言之寵遇山林所以示禮賢也推恩耆老所以示尊年也滌蕩之典而示寬仁也蠲減之因而示惠恤也莫大之禮焉而所法者簡易也無前之慶焉而不忘者兢業也乃若按例志喜之典監于先王成憲罔敢有違我聖上以身敎之丕謨丕訓臣無容加勉至於輔翼之任啓沃之方專責書筵官而濟濟髦彦俱是今之峻望更何處得來別人第春坊諸臣終是科擧中人經明行修恐不如林下讀書之士肆於兩坊初設之時申飭銓曹先以薦剡中登名者取次排擬甚盛意也臣未知巖野寒畯果皆無遺而彙茹否我國之取人專尙門閥籲俊不免疎略臣嘗病之伏願誕降絲綸旁求遺逸務取德勝於才質過於文者不以世類必惟其人俾我沖子知朴實之可貴而文華之爲餘事率此道以往夏忠殷質之尙可返於不知不覺之中近世浮囂夸衒之習庶可以救藥而其爲成就睿德豈少補哉且念雷肆講罷宮寮筵退之後春宮所與鄰者誰也程子所云親賢士少接䆠妾多者正是臣今日之慮也我殿下之於世子父而師也每日書筵罷後必使來侍殿下膝下與睹萬幾酬應而不止三朝起居則夫豈有孟子一曝十寒之憂哉至於侍御使令之必擇謹厚者亦朱子之言聖上必有所商量者臣何容煩縷也臣竊伏聞春邸睿知絶人好學根性章句之問難微奧之解釋已透到經學之極工爲今日宮寮者毋汲汲於文理之就將必以前聖正心之本昔賢格非之要勉勉于陳善納誨而若記誦述作雖如韋布之士存心問學者尙以玩物爲戒此箇道理侍講之群彦必知其輕重豈贅臣膚淺之說而亦不能無加勉之願也從古稱帝王之盛節者曰堯之土階也禹之菲食也文王之卑服也衛文之大布也我殿下二紀爲治一念祛奢雖以今番盛禮之務從省減觀之聖心之以儉而詒謨以約而養福者臣可以仰覻矣竊願聖上推此道而廣之凡係儲宮衣服飮食次舍器用務存由儉入奢之戒錦珠之飾毋近於體奇巧之玩不接於目而其要亦惟在我聖上一身惟殿下懋哉懋哉三王敎世子必以禮樂禮樂云者非玉帛鍾鼓之謂也節文乎天理而克明者禮也和順乎人心而不拂者樂也明義錄一部卽我聖朝明天理順人心之大頭腦大關捩而禮樂之敎亦惟在乎是矣竊覸近者殿下所以疏滯解鬱者務在赦罪宥過猗歟欲竝生之咸與維新之聖德至意其孰不欽仰贊歎而若其關係明義錄之或身犯或坐累者視以尋常罪過而滌蕩之聖心固有商量大義豈或渝敗臣愚過慮隄防潰決綱紀斁壞駸駸然至於天理晦人情鬱傳所謂禮樂不明者殆近之矣可不懼哉伏願聖上怵然深省心得乎禮樂之敎躬行乎敎導之方而其要在明義錄本義之闡明而已惟殿下念哉念哉於乎儲宮有不世之姿宗國奠永鞏之基千一之熙運方回億兆之遐祝冞切無似賤臣其心如丹玆敢以聞於古人者略附忠愛之忱伏乞聖明恕其愚而察其忠焉科擧之爲弊久矣士子心術之壞了叔世文體之不古浮澆之成俗也奸僞之多端也都是科擧病之也昔賢所云罷三十年詞科方可以恢復中原者正是今日準備語也然而祖宗朝四百年用人之路捨科擧無他岐則周家三物漢代鄕擧以今之俗用古之道安知其弊之愈甚於科擧耶但當取科擧中已成之節目擧而行之而已今春慶科三所入門殆逾十萬收券過四萬臣聞古者赴擧者過數三千則以人士之多生王國有請賀之論今科之十萬擧子何其濟濟多也此由於邦慶無前八域懽聳鉏耰棘矜之輩咸以謳歌啓之心于于而來初非有心於覓科者也且一千解額其數夥多亦不無僥倖之心而無遠無近贏糧裹足若是其多且盛也倘非我聖上勞念而分三所廣布圍則莫重慶喜之科難免蹂傷之患若其僥倖之望濫雜之弊蓋由於科制之太弛而不張故也我聖上自夫御極之初深念科弊屢煩辭敎而二十五年于今依舊模樣迄無通變實由難愼之意而不免因循之歎蓋面試爲防濫之實政而此是先朝乍行而旋寢者臣不敢爲復行之論也至若一經試講亦先朝之遺規也一經之能誦者未必爲鉅儒而其視夫不通章句不辨魚魯而妄生倖科之念者相去遠矣論者或云人之才分各異能誦者不能製能製者不能誦少年能誦老儒末能誦其言固是也一經背念雖如衰且鈍者苟費一年工夫寧有不通之患文武臣講試之法從第一卷取次應講儒生科講亦倣此法今科誦上經後科試下經漸次熟讀則才無敏鈍人無衰壯而亦豈有不通之慮乎臣之愚見科擧百弊縱不得大變通一經之試斷不可已也每當科時令京外官先試赴擧之講作爲都目報于禮曹若近來小科初試小學講之爲則雖無益於詞藝之妙簡而大小場圍自無隨從之闌入亦無蹂躪之被傷伏願殿下廣詢而亟行焉民生苦樂專係守令朝家之莫難擇者守令也第文武蔭積仕者所望在於得邑可試者亦在於治民如今人才眇然之時三百六十餘州何以盡得來西京循良而畀以芻牧耶頃年之遇災荒也聖上爲慮人與邑之不相當命道臣量才換邑臣於其時待罪湖邑詳知相換該守之果能愚於此而智於彼矣蓋邑分閑劇人異鈍敏鈍者宜閑敏者宜劇且年衰者難責弊邑此如强僬僥以重擔也朝廷已試之法奚獨於災年設賑之時乎臣意則守令差遣時嚴飭選部較量人邑勿拘顔私使難易生熟唯視其人椳楔各當其材則擇守令之效恐無過於此矣沿海松山之日就童濯非細憂也他道姑舍之臣待罪南邑蓋有年所雖非海邑熟知松弊本道三漕倉左右各邑鎭船材木左而順天興陽右而康津海南年來封山松木可合船材者旣盡斫取穉松長養多被蟲損絶無可材者養松之政已有朝飭用松之道亦宜撙節戰船則待變之需不可闕一至於群山咸悅兩漕倉合而爲一則可去漕船屢十隻而其爲愛養島松之政非細事也且兩處之分倉有害而無利不但費松材一款而已莫重漕倉之存革當否以臣淺見不敢輕斷伏願下詢廟堂因及曾經道臣而裁處焉品職追贈亦係官方而古昔則士大夫不甚計較於官爵之孰華孰否雖以名公鉅卿之親子貤贈之官不必盡以吏曹而兵戶工刑皆無不可自夫世敎衰而人心濫來處不知之類夤緣銓家多受吏曹之贈先朝定式限以玉署之三世其外則雖名家盛族皆以戶兵曹許贈戶兵之贈元自不薄近來此贈太無界分遐鄕未及品官之類得經壽職同知贈以戶兵猶不爲榮名家人之應受贈者以戶兵爲恥間有不受者恥而不受者固非也當初朝家惜官方之本意反有所淆雜者臣意則衆所共知之大家名族三祖雖無玉署令銓臣議于大臣而思所以闊狹之道至於戶兵之贈務存詳審無若近弊宜矣傳曰芻蕘之言聖人必擇又曰愚者千慮必有一得今臣數條冗談非敢曰一得而竊願聖上之裁擇焉臣無任云云省疏具悉首陳諸條爾言皆實地上實事甚可嘉也其中身敎之說益好而旁求遺逸之德勝才質過文者不以世類置之兩坊卽亦予夙夜留意者其所求之之方更欲銘念附陳隄防紀綱等說亦是矣而義理大抵是無窮不竭譬如源泉之混混派支之分維億萬計及其歸趣㵸濟漯排淮泗注諸江而朝于海豈可以涇渭之淸濁驟看之曰淸濁混乎此可與知者道附陳近日科擧不嚴之弊可勝言哉昨筵宗伯之臣盛言矯弊之策依其言使之博採更稟須見於朝紙也至於一經試講事亦有宗伯擧條而近或試可於日次講誠易易但老儒之素有記性者其奈精力不逮何予亦少時不以輪誦爲難近欲收拾則十之八九錯換句讀此所以老少不可無區別之意言於領相也蓋領相亦有輪誦之熟工而然者附陳今科誦上經後科試下經事許令與昨下擧條一體問于大臣附陳小學講亟行事此則大科講後始可議到附陳文蔭武守令換邑之請卽故相交差之論予每以爲今世龔黃未易得來則莫有勝於互交差除云耳第以爾言申諭銓臣更究好道理附陳松政之申禁亦可謂當務之先所念念者在此戰漕船通用然後當徐議其餘附陳群山咸悅倉合設事依爾言問于大臣及曾經道臣使之草記附陳官方令該堂稟處爾其勿辭察職